Boer se beeste verdwyn op ongelukstoneel | Netwerk24
Deur Alet van der Walt 25 April 2019 08:04
Jaco de Villiers se beeste het op die R70, tussen Hennenman en Welkom, beland nadat 'n vragmotor een van sy plaas se lyndrade beskadig het.
Die bakkie wat teen 'n bees gebots het. Foto: Verskaf
De Villiers het nie daarvan geweet nie en op 18 Oktober verlede jaar het 'n bakkie in die nag in een van sy beeste vasgery.
De Villiers sê toe hy die volgende dag op die toneel aankom, het daar vier hope pensmis langs die pad gelê. Hy het gedink vier van sy beeste is dood.
Die eienaar van die bakkie en ander ooggetuies het egter aan hom gesê net een bees is raakgery. Dié bees is met 'n gebreekte been in die veld gekry.
Die dooie beeste was egter nêrens te sien nie.
Die polisie op Hennenman wou glo nie aan De Villiers sê watter voertuie en polisielede op die toneel was nie.
De Villiers sê hy het die voorval daarna by die veediefstaltak in Odendaalsrus probeer aanmeld, maar daar is aan hom gesê hy moet dit op Hennenman aanmeld.
Sy eie speurwerk het hom na 'n ooggetuie gelei wat vertel het hoe vier van sy beeste in 'n ambulans en vangwaens gelaai is.
De Villiers sê geen ooggetuie wou egter 'n verklaring aflê nie omdat hulle bang is hulle word geviktimiseer.
Die polisie het volgens De Villiers gesê hulle kan nie vasstel watter vangwaens op die toneel was nie omdat die diensverskaffer wat die voertuie se satellietmonitering doen, nie betaal was nie.
Die veediefstaleenheid het wel die saak begin ondersoek, maar hy is onlangs ingelig niemand gaan vervolg word nie.
Phaladi Shuping, woordvoerder van die nasionale vervolgingsgesag (NVG), sê daar is besluit om niemand te vervolg nie omdat daar nie genoeg bewyse is nie.